CELEX: C2005/330/58
Language: sk
Date: 2005-12-24 00:00:00
Title: Vec T-384/05: Žaloba podaná  19. októbra 2005  – I.R.I.P.A. Abruzzo/Komisia

24.12.2005   
            
            
               SK
            
            
               Úradný vestník Európskej únie
            
            
               C 330/23
            
         Žaloba podaná 19. októbra 2005 – I.R.I.P.A. Abruzzo/Komisia
   (Vec T-384/05)
   (2005/C 330/58)
   Jazyk konania: taliančina
   Účastníci konania
   
      Žalobca: Istituto Regionale per gli Interventi Promozionali in Agricoltura – I.R.I.P.A. Abruzzo (Pescara, Taliansko) (v zastúpení: Gianluca Belotti, Nicola Pisani a Emanuele Dell'Elce, advokáti)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               zrušiť rozhodnutie Komisie v liste z 9. augusta 2005 a v relevantnej časti aj rozhodnutie Komisie v liste z 12. októbra 2005, a určiť, že Komisia má žalobcovi poskytnúť finančné prostriedky na základe toho, že spĺňa všetky ostatné kritéria,
            
         
               —
            
            
               zaviazať Komisiu na náhradu trov konania.
            
         Žalobné dôvody a hlavné tvrdenia
   Táto žaloba je podaná proti rozhodnutiu Komisie Európskych spoločenstiev z 9. augusta 2005, doručenému žalobcovi 12. augusta 2005, ktorým bol žalobca informovaný, že jeho návrh na financovanie podľa nariadenia (ES) č. 814/2000 v rámci rozpočtových položiek na rok 2005 nebol vybraný na základe tvrdenia o údajnej platobnej neschopnosti.
   V rozpore s dôvodmi uvedenými Komisiou na podporu zamietnutia poskytnutia finančných prostriedkov, žalobca tvrdí, že jeho platobná schopnosť, ako aj ostatných subjektov, ktoré s ním podali návrh, do značnej miery prevyšuje požiadavky, aj v prípade, že sa uplatní striktný výklad Komisie platobného kritéria.
   Okrem toho žalobca tvrdí, že platobné kritérium, ako je vykladané Komisiou, je vzhľadom na sledované ciele zjavne nelogické a neproporcionálne a teda umelo obmedzuje počet prípadných kandidátov. V tejto súvislosti, žalobca uvádza, že podmienka platobnej schopnosti bola úplne splnená, pretože jeho platobná schopnosť prevyšovala o 100 % požadované financovanie (263 895,50 eur) a pretože v priebehu troch po sebe nasledujúcich finančných rokov, pre ktoré bola urobená a potvrdená ročná účtovná uzávierka, žalobcova platobná schopnosť, ako aj ostatných subjektov, ktoré s ním podali návrh, jasne prekračovala túto hranicu.